ออมสิน ออกสินเชื่อ“ออมสินส่งสุข ใจดี...มีว้าว” หนุนอาชีพรายย่อย เพิ่มช่องทางการขาย
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า ธนาคารออมสิน จัดแคมเปญ “ออมสินส่งสุข ใจดี...มีว้าว”เป็นการมอบโชคให้กับลูกค้าของธนาคารออมสินทั่วประเทศ ที่ได้รับการอนุมัติสินเชื่อและจัดทำนิติกรรมสัญญาสินเชื่อ Street Food สินเชื่อธุรกิจแฟรนไชส์ สินเชื่อธุรกิจห้องแถวและสินเชื่อโครงการธนาคารประชาชน 
โดยลูกค้าที่มีสิทธิ์เข้าร่วมกิจกรรมจะต้องเป็นผู้ที่ได้รับการอนุมัติสินเชื่อและจัดทำนิติกรรมสัญญาสินเชื่อ 4 ประเภทดังกล่าว ในช่วงระหว่างวันที่ 1 ธันวาคม 2561 ถึงวันที่ 31 สิงหาคม 2562 บัญชีละ 1 สิทธิ์ ยกเว้นสินเชื่อ Street Food ที่ได้สิทธิ์การจับรางวัลบัญชีละ 2 สิทธิ์ ทั้งนี้ลูกค้าจะต้องมีวินัยทางการเงิน ผ่อนชำระปกติและไม่มีการปรับปรุงโครงสร้างหนี้ โดยคาดว่าจะมีลูกค้ากลุ่มนี้เพิ่มขึ้น 135,000 ราย
โดยรางวัลที่ธนาคารจะมอบให้กับผู้โชคดี ประกอบด้วย รถกระบะ ISUZU D-MAX 1.9 Ddi L จำนวน 1 รางวัล รถ Food Truck Suzuki Carry จำนวน 1 รางวัล รถจักรยานยนต์ YAMAHA Fino125 (Duluxe) จำนวน 12 รางวัล และโทรศัพท์มือถือ VIVO Y53 C Black จำนวน 72 รางวัล กำหนดจับรางวัลจำนวน 9 ครั้ง ทุกวันที่ 15 ของเดือน (ยกเว้นครั้งที่ 4 จับรางวัลในวันที่ 19 เมษายน 2562 ครั้งที่ 6 จับรางวัลในวันที่ 17 มิถุนายน 2562 และครั้งที่ 9 จับรางวัลในวันที่ 16 กันยายน 2562) โดยเริ่มจับรางวัลครั้งแรกในวันที่ 15 มกราคม 2562

ส่วนการปรับขึ้นดอกเบี้ยนโยบายของคณะกรรมการนโยบายการเงิน(กนง.) ร้อยละ 0.25 นั้น ผู้อำนวยการธนาคารออมสิน เปิดเผยว่า ในส่วนของการปรับดอกเบี้ยของธนาคารออมสินจะรอพิจารณาตามความเคลื่อนไหวของตลาดการเงิน 1-2 สัปดาห์ก่อนที่จะปรับขึ้นดอกเบี้ยทั้งผลิตภัณฑ์สินเชื่อและเงินฝาก อย่างไรก็ตามแม้จะมีการปรับขึ้นดอกเบี้ย แต่จะไม่กระทบกับลูกค้ารายย่อยที่ขอสินเชื่อกับธนาคารออมสิน ที่มีอยู่กว่า 4.3 ล้านราย เนื่องจากสินเชื่อเหล่านี้มีดอกเบี้ยคงที่
 
นอกจากนี้ เชื่อว่าการปรับขึ้นดอกเบี้ยจะไม่กระทบต่อการขยายสินเชื่อ เนื่องจากภาวะเศรษฐกิจไทยยังขยายตัวได้ดี ทั้งนี้คาดว่า กนง. น่าจะพิจารณาปรับขึ้นดอกเบี้ยอีกครั้งที่ระดับร้อยละ 0.5-1 หลังผ่านพ้นช่วงการเลือกตั้งและเพื่อรอดูความเคลื่อนไหวของตลาดการเงินหลังจากที่ปรับขึ้นดอกเบี้ยครั้งล่าสุดไปแล้วก่อน